《答屈爽》
宋代·李复

至人喜旷达，所遇无形迹。
非乐重其放，中心本纯一。
东晋尚书令，简文用王述。
论事匪卓越，动意皆真率。
以此能过人，谢安亦降挹。
微物器褊浅，举趣半出匿。
静坐本无事，城府强扃鐍。
终日如寒虫，啾啾复唧唧。
计校不满毫，血尽死犹泣。
疾趋赴冥嚣，但如水就湿。
竟老何能为，纷然众恶集。
古先有至言，小人长戚戚。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。